1. ปัจจัยความเสี่ยง

1.1 ความเสี่ยงในการประกอบธุรกิจ

-   ความเสี่ยงจากการผันผวนของราคาวัตถุดิบ

เหล็กเป็นวัตถุดิบหลักของบริษัทซึ่งคิดเป็นร้อยละ 97 ของต้นทุนขาย
ซึ่งมีการเปลี่ยนแปลงของราคาตามภาวะราคาตลาดโลกตามอุปสงค์และอุปทานของเหล็กแผ่นรีดเย็นและรีดร้อนชนิดม้วนทั้งจากภายในและภายนอกประเทศ
เนื่องจากเหล็กแผ่นรีดเย็นและรีดร้อน
เป็นวัตถุดิบพื้นฐานที่จำเป็นในการผลิตสินค้าของอุตสาหกรรมการผลิตต่อเนื่องที่สำคัญต่างๆ เช่น
อุตสาหกรรมยานยนต์ อุตสาหกรรมเฟอร์นิเจอร์ อุตสาหกรรมก่อสร้าง อุตสาหกรรมเครื่องใช้ไฟฟ้า
และอุตสาหกรรมบรรจุภัณฑ์ เป็นต้น
ทั้งนี้ปริมาณความต้องการเหล็กของอุตสาหกรรมเหล่านี้มาจากการขยายตัวของเศรษฐกิจทั้งจากภายในและภายนอกประเทศ
ส่วนทางด้านอุปทานของเหล็กในตลาดมาจากทั้งปริมาณการผลิตเหล็กแผ่นรีดเย็นและรีดร้อนชนิดม้วนทั้งจากโรงงานภายในประเทศและต่างประเทศ
นอกจากราคาของเหล็กในประเทศซึ่งถูกกำหนดโดยอุปสงค์และอุปทานตามภาวะความต้องการของตลาดแล้ว
ปัจจัยภายนอกหรือเครื่องมือต่างๆของภาครัฐ เช่น การทุ่มตลาดของผู้ผลิตในตลาดโลก
การกำหนดมาตรการในการตอบโต้การทุ่มตลาด และกำแพงภาษีของประเทศต่างๆ
ก็เป็นตัวแปรในการกำหนดราคาของเหล็กในตลาดด้วยเช่นกัน
ทำให้บริษัทเกิดความเสี่ยงหากบริษัทไม่สามารถปรับราคาขายสินค้าตามต้นทุนที่เพิ่มขึ้นได้

อย่างไรก็ตาม การกำหนดราคาขายสินค้าของบริษัทนั้น ใช้นโยบายต้นทุนบวกกำไร
ซึ่งทำให้บริษัทสามารถรักษาส่วนต่างของกำไรได้
อีกทั้งบริษัทยังมีการติดตามความเคลื่อนไหวของราคาวัตถุดิบอย่างใกล้ชิดเพื่อประเมินสถานการณ์ของตลาด
แนวโน้มของราคาและปริมาณความต้องการใช้เหล็กทั้งในและต่างประเทศ
นำมาประกอบการพิจารณาและการตัดสินใจในการสั่งซื้อและกำหนดราคาขาย
และนอกจากการติดตามสถานการณ์ตลาดแล้ว
บริษัทยังมีนโยบายในการกำหนดราคาขายของสินค้าโดยการคำนวณราคาของต้นทุนวัตถุดิบบวกกับค่าใช้จ่ายต่างๆ
บวกด้วยกำไรของบริษัทเพื่อรักษาระดับของกำไรของบริษัท

-   ความเสี่ยงจากการพึ่งพิงผู้ผลิตรายใหญ่

เหล็กแผ่นรีดเย็นชนิดม้วน (Cold Rolled Coil)

บริษัทซื้อเหล็กแผ่นรีดเย็นชนิดม้วน (Cold Rolled Coil)
ซึ่งเป็นวัตถุดิบหลักในการแปรรูปและการจำหน่ายของศูนย์บริการเหล็กของบริษัทจากผู้ผลิตและผู้จัดจำหน่ายรายใหญ่ของประเทศไทยซึ่งมีเพียง
2 ราย คือ บริษัท สยามยูไนเต็ดสตีล จำกัด (SUS) และบริษัท เหล็กแผ่นรีดเย็นไทย จำกัด
(มหาชน) (TCRSS) ซึ่งปัจจุบันปริมาณการผลิตยังไม่เพียงพอกับปริมาณความต้องการใช้ในประเทศ
ทำให้บริษัทมีความเสี่ยงจากการขาดแคลนวัตถุดิบ หากผู้ผลิต
ทั้งสองรายดังกล่าวไม่สามารถส่งมอบวัตถุดิบให้แก่บริษัทได้ทันตามความต้องการใช้ของบริษัทและบริษัทไม่สามารถจัดหาจากแหล่งอื่นได้ทันตามแผนการผลิตและการส่งมอบสินค้าให้แก่ลูกค้า
อย่างไรก็ตาม
ที่ผ่านมาบริษัทสามารถจัดหาวัตถุดิบจากต่างประเทศได้ทันทีเพื่อให้ทันตามแผนการผลิตและตามนโยบายการสำรองวัตถุดิบไว้อย่างน้อย
2 เดือน โดยบริษัทได้สั่งซื้อวัตถุดิบจากประเทศต่างๆ เช่น เยอรมัน ญี่ปุ่น เกาหลี
และกลุ่มประเทศในทวีปอเมริกาใต้ เป็นต้น โดยมีสัดส่วน การสั่งซื้อจากต่างประเทศในปี 2548
ประมาณร้อยละ 40 ของยอดการสั่งซื้อเหล็กรีดเย็นทั้งหมด

เหล็กแผ่นรีดร้อนชนิดม้วน (Hot Rolled Coil)

ปัจจุบันบริษัทซื้อเหล็กแผ่นรีดร้อน (Hot Rolled Coil)
ซึ่งเป็นวัตถุดิบหลักเกือบทั้งหมดจากผู้ผลิตเหล็กแผ่นรีดร้อนรายใหญ่จากผู้ผลิตและจำหน่ายรายใหญ่ของประเทศไทย
3 ราย คือ บริษัท สหวิริยาสตีลอินดัสตรี จำกัด(มหาชน) (SSI) บริษัท นครไทยสตริปมิล
จำกัด(มหาชน) (NSM) และ บริษัท จี สตีล จำกัด(มหาชน) (G Steel)
ซึ่งผู้ผลิตเหล็กแผ่นรีดร้อนชนิดม้วนในประเทศทั้ง 3 ราย
ทำให้บริษัทมีความเสี่ยงจากการขาดแคลนวัตถุดิบในกรณีที่ผู้ผลิตทั้งสามรายไม่สามารถจัดส่งวัตถุดิบให้กับบริษัทได้ตามกำหนดและบริษัทไม่สามารถจัดหาวัตถุดิบจากแหล่งอื่นเข้ามาทดแทนได้ทันแผนการผลิตสินค้าตามที่ได้รับคำสั่งซื้อสินค้าจากลูกค้า
อย่างไรก็ตาม
บริษัทได้จัดหาจากผู้จัดจำหน่ายวัตถุดิบรายอื่นที่มีการสำรองวัตถุดิบดังกล่าวไว้ในปริมาณสูงมาทดแทน

เหล็กแผ่นเคลือบชนิดม้วน (Coated Steel Coil)

บริษัทมีมูลค่าการสั่งซื้อเหล็กแผ่นเคลือบชนิดม้วนคิดเป็นอัตราส่วนร้อยละ 8.69 และ 4.77
ของปริมาณการสั่งซื้อเหล็กแผ่นชนิดม้วนทั้งหมดของบริษัทในปี 2547 และ 2548 ตามลำดับ
โดยบริษัทมีการสั่งซื้อเหล็กแผ่นเคลือบชนิดม้วนจากผู้ผลิตในประเทศที่สำคัญเพียงรายเดียว คือ บริษัท
เหล็กแผ่นเคลือบไทย จำกัด ซึ่งเป็นผู้ผลิตเหล็กแผ่นเคลือบสังกะสีด้วยกรรมวิธีทางไฟฟ้า
โดยปริมาณการผลิตปัจจุบันยังไม่เพียงพอกับปริมาณความต้องการใช้ในประเทศ
ดังนั้นการที่บริษัทสั่งซื้อเหล็กแผ่นเคลือบชนิดม้วนจากผู้ผลิตรายเดียวทำให้บริษัทมีความเสี่ยงในการพึ่งพิงผู้ผลิตรายใหญ่
และ ความเสี่ยงจากการขาดแคลนวัตถุดิบในการผลิตสินค้า

ดังนั้นเพื่อลดความเสี่ยงจากการพึ่งพิงผู้ผลิตวัตถุดิบรายใหญ่และการขาดแคลนวัตถุดิบหลักทั้ง 3
ประเภทดังกล่าวข้างต้น ซึ่งถือเป็นต้นทุนการผลิตหลักของบริษัท
และเพื่อเป็นการบริหารจัดการต้นทุนการผลิตให้มีประสิทธิภาพ
บริษัทได้มีการวางแผนการผลิตและดำเนินการสั่งซื้อเหล็กแผ่นรีดเย็นชนิดม้วนล่วงหน้าประมาณ 2
เดือน โดยคำนึงถึงแนวโน้มของราคาและปริมาณความต้องการใช้วัตถุดิบเป็นสำคัญ นอกจากนี้
บริษัทยังได้สั่งซื้อวัตถุดิบจากผู้ผลิต ในต่างประเทศ
หากเกิดภาวะการขาดแคลนวัตถุดิบดังกล่าวภายในประเทศหรือวัตถุดิบดังกล่าวในต่างประเทศซึ่งมีคุณภาพที่ดีเช่นเดียวกับในประเทศและมีราคาที่ถูกกว่าภายในประเทศ

-   ความเสี่ยงเกี่ยวกับการเปลี่ยนแปลงกฎหมายด้านการแข่งขัน

มาตรการคุ้มครอง

ในปี 2544-2545 ตลาดเหล็กแผ่นรีดเย็นไทยประสบปัญหาการทุ่มตลาดเหล็กแผ่นรีดเย็น
จากสหพันธรัฐรัสเซีย และสาธารณรัฐคาซัคสถาน ทำให้ราคาเหล็กแผ่นรีดเย็นของไทยลดต่ำลงมาก
ผู้ผลิตในประเทศประสบปัญหาทางด้านราคาและภาวะการแข่งขันที่รุนแรง
ทำให้เกิดการแข่งขันทางด้านราคาของผู้ผลิตเหล็กแผ่นแปรรูป
คณะกรรมการพิจารณาการทุ่มตลาดและการอุดหนุน
ได้ออกมาตรการเพื่อตอบโต้การทุ่มตลาดและการอุดหนุน เป็นมาตรการชั่วคราว เริ่มใช้ตั้งแต่วันที่
25 มกราคม 2546 สำหรับสินค้าเหล็กแผ่นรีดเย็นชนิดม้วน เหล็กแผ่นตัด และเหล็กแผ่นแถบ
จากประเทศดังกล่าว โดยมาตรการคุ้มครองให้เรียกเก็บอากรตอบโต้ในอัตราร้อยละ 35.80 –
64.70 ของราคา CIF จากสินค้าเหล็กแผ่นรีดเย็นชนิดม้วน เหล็กแผ่นตัด
และเหล็กแผ่นแถบที่นำเข้าจากสหพันธรัฐรัสเซีย
และให้เรียกเก็บอากรตอบโต้การทุ่มตลาดในอัตราร้อยละ 26.3 ของราคา CIF
จากสินค้าเหล็กแผ่นรีดเย็นชนิดม้วน เหล็กแผ่นตัด
และเหล็กแผ่นแถบที่นำเข้าจากสาธารณรัฐคาซัคสถาน โดยมีอายุการคุ้มครอง 5 ปี
จะสิ้นสุดการคุ้มครองในปี 2551
ผลของมาตรการคุ้มครองทำให้ราคาของเหล็กรีดเย็นจากทั้งสองประเทศมีระดับราคาที่อยู่ในระดับที่สูงกว่าเหล็กแผ่นรีดเย็นที่ผลิตในประเทศ
ดังนั้นหากมาตรการคุ้มครองสิ้นสุดลงอาจทำให้ราคาเหล็กแผ่นรีดเย็นนำเข้าต่ำกว่าราคาเหล็กแผ่นรีดเย็นในประเทศ
ดังนั้นบริษัทอาจต้องดำเนินการจัดหาวัตถุดิบจากต่างประเทศที่มีราคาถูกกว่าเข้ามาเพื่อรักษาระดับความสามารถในการแข่งขัน

สำหรับเหล็กแผ่นรีดร้อนรัฐบาลมีการออกมาตรการคุ้มครอง โดยกรมการค้าต่างประเทศ
กระทรวงพาณิชย์
ซึ่งเป็นการประกาศเก็บอากรชั่วคราวเหล็กแผ่นรีดร้อนชนิดเป็นม้วนและไม่เป็นม้วนจาก 14 ประเทศ
ได้แก่ ประเทศญี่ปุ่น สาธารณรัฐแอฟริกาใต้ สหพันธรัฐรัสเซีย สาธารณรัฐคาซัคสถาน
สาธารณรัฐอินเดีย สาธารณรัฐเกาหลี ไต้หวัน สาธารณรัฐเวเนซูเอลา สาธารณรัฐอาร์เจนตินา
ประเทศยูเครน สาธารณรัฐประชาธิปไตยประชาชนแอลจีเรีย สาธารณรัฐอินโดนีเซีย
สาธารณรัฐสโลวัก และประเทศโรมาเนีย โดยมีผลบังคับตั้งแต่วันที่ 22 พฤษภาคม 2546
เป็นระยะเวลา 5 ปี ซึ่งจะสิ้นสุดการคุ้มครองในปี 2551
มาตรการดังกล่าวทำให้ราคาเหล็กแผ่นรีดร้อนจากต่างประเทศมีระดับราคาที่สูงกว่าเหล็กแผ่นรีดร้อนที่ผลิตในประเทศและส่งผลให้การแข่งขันด้านราคาของเหล็กแผ่นรีดร้อนลดลง
เช่นเดียวกันกับเหล็กแผ่นรีดเย็นหากมาตรการคุ้มครองเหล็กแผ่นรีดร้อนสิ้นสุดลงอาจทำให้ราคาเหล็กแผ่นรีดร้อนนำเข้าต่ำกว่าราคาเหล็กแผ่น
รีดร้อนในประเทศ
ดังนั้นบริษัทอาจต้องดำเนินการจัดหาวัตถุดิบจากต่างประเทศที่มีราคาถูกกว่าเข้ามา
เพื่อรักษาระดับความสามารถในการแข่งขัน

อย่างไรก็ตาม
ในภาวะที่ราคาวัตถุดิบในประเทศมีความผันผวนสูงหรือเกิดภาวะการขาดแคลนวัตถุดิบในประเทศ
บริษัทมีการติดต่อสั่งซื้อวัตถุดิบจากผู้ผลิตในต่างประเทศ เช่น เกาหลีใต้ อินโดนีเซีย เป็นต้น
ดังนั้นการยกเลิกมาตรการคุ้มครองของภาครัฐอาจทำให้เกิดการแข่งขันทางด้านราคาและการจัดหาวัตถุดิบราคาถูกจากต่างประเทศ
ไม่ได้ทำให้บริษัทประสบปัญหาในการแข่งขันเนื่องจากบริษัทสามารถหาแหล่งผลิตวัตถุดิบทดแทนจากต่างประเทศเพื่อรักษาระดับความสามารถในการแข่งขันได้

การเปิดเขตการค้าเสรีอาเซียน (AFTA)

ตามข้อผูกพันการให้สิทธิประโยชน์ด้านอากรตามความตกลงว่าด้วยการใช้มาตรการกำหนดอัตราอากรร่วมเพื่อการค้าเสรีอาเซียน
(Agreement on the Common Effective Preferential Tariff (CEPT) Scheme for
ASEAN Free Trade Area (AFTA)) ซึ่งกำหนดให้มีการลดกำแพงภาษีขาเข้าของสินค้าต่างๆ
ตามระยะเวลาที่กำหนดเพื่อเป็นการสนับสนุนการค้าระหว่างประเทศในภูมิภาคอาเซียน
เหล็กแผ่นรีดเย็นและเหล็กแผ่นรีดร้อนเป็นสินค้าที่ต้องลดภาษีในระยะเวลาปกติ
คือต้องลดภาษีเหลือร้อยละ 0–5 ภายในเวลา 10 ปี โดยจะครบกำหนดในปี 2553
ซึ่งปัจจุบันอัตราภาษีอากรขาเข้าเหล็กแผ่นรีดเย็นและเหล็กแผ่นรีดร้อนอยู่ที่ประมาณร้อยละ 2- 5
ตามประเภทย่อยของเหล็กและความหนา
ดังนั้นตามข้อผูกพันราคาเหล็กแผ่นนำเข้าอาจมีราคาถูกลงเนื่องจากการลดหรือไม่มีกำแพงภาษีอากรขาเข้าของเหล็กแผ่น
และทำให้มีคู่แข่งจากต่างประเทศเพิ่มมากขึ้นในอนาคตได้ อย่างไรก็ตาม
เนื่องจากการนำเข้าวัตถุดิบจากต่างประเทศมีข้อจำกัดซึ่งมีผลกระทบโดยตรงและเป็นข้อเสียเปรียบของการนำเข้า
คือระยะเวลาและภาระค่าขนส่งที่เกิดขึ้น
ซึ่งอาจทำให้ราคาเหล็กที่นำเข้าจากประเทศในภูมิภาคอาเซียนไม่ได้มีราคาแตกต่างกับราคาเหล็กภายในประเทศหรืออาจมีราคาที่
สูงกว่า อย่างไรก็ตาม
บริษัทสามารถนำเข้าเหล็กจากประเทศที่นอกเหนือจากประเทศในเขตภูมิภาคอาเซียนได้หากราคาเหล็กในภูมิภาคอื่นต่ำกว่าราคาในภูมิภาคอาเซียน

-   ความเสี่ยงจากความผันผวนของอัตราแลกเปลี่ยน

บริษัทมีการนำเข้าวัตถุดิบเหล็กแผ่นรีดเย็นชนิดม้วน เหล็กแผ่นรีดร้อนชนิดม้วน
และเหล็กแผ่นเคลือบชนิดม้วนจากผู้ผลิตในต่างประเทศ
หากบริษัทไม่สามารถจัดหาวัตถุดิบบางขนาดภายในประเทศได้ หรือราคาเหล็กดังกล่าว
ในต่างประเทศซึ่งรวมค่าใช้จ่ายในการขนส่งแล้วมีราคาต่ำกว่าราคาภายในประเทศ
ซึ่งราคาที่ตกลงซื้อขายเหล็กกับผู้ผลิตในต่างประเทศจะถูกกำหนดในรูปเงินสกุลดอลลาร์สหรัฐ
ซึ่งการนำเข้าดังกล่าวทำให้บริษัทมีความเสี่ยงจากความผันผวนของอัตราแลกเปลี่ยน
ทั้งนี้บริษัทมีนโยบายทางการเงินในการลดความเสี่ยงของอัตราแลกเปลี่ยน โดยการทำสัญญา
ซื้อขายเงินตราต่างประเทศล่วงหน้าบางส่วน (Forward Contract)
เพื่อป้องกันความเสี่ยงที่อาจจะเกิดขึ้น

1.2 ความเสี่ยงด้านการบริหาร การจัดการ

-   ความเสี่ยงจากการที่บริษัทมีกลุ่มผู้ถือหุ้นใหญ่ถือหุ้นรวมกันมากกว่าร้อยละ 50

ณ วันที่ 31 ธันวาคม 2548 กลุ่มชัยสุพัฒน์ ถือหุ้นในบริษัทคิดเป็นร้อยละ 75.2
ของทุนจดทะเบียนจำนวน 500.00 ล้านบาท
จึงทำให้กลุ่มชัยสุพัฒน์สามารถควบคุมมติที่ประชุมผู้ถือหุ้นได้เกือบทั้งหมดไม่ว่า00จะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้น ผู้ถือหุ้นรายอื่นจึงอาจไม่สามารถรวบรวมคะแนนเสียง
เพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

-   ความเสี่ยงจากการลงทุนในการผลิตผลิตภัณฑ์เหล็กขึ้นรูปเย็น (Cold-Formed Product)

ในไตรมาส 4 ปี2548 บริษัทลงทุนซื้อเครื่องจักรเพื่อการผลิตผลิตภัณฑ์เหล็กขึ้นรูปเย็น ได้แก่
ท่อเหล็ก โดยมีมูลค่าการลงทุนซื้อเครื่องจักรและอุปกรณ์ทั้งสิ้นแล้วประมาณ 70 ล้านบาท
เพื่อเป็นการตอบสนองนโยบายการขยายฐานลูกค้าสู่การเป็นผู้นำศูนย์บริการเหล็กครบวงจร
ซึ่งบริษัทอาจมีความเสี่ยงด้านยอดขายของผลิตภัณฑ์ดังกล่าวในช่วงแรก
เนื่องจากที่ผ่านมาลูกค้าของบริษัทซื้อผลิตภัณฑ์ประเภทนี้ตรงจากบริษัทโรงงานผู้ผลิตภัณฑ์เหล็กขึ้นรูปเย็นโดยตรงรายอื่น
อย่างไรก็ตามบริษัทเชื่อว่าหากบริษัทดำเนินการผลิตและพัฒนาผลิตภัณฑ์ของบริษัทให้มีคุณภาพได้มาตรฐาน
บริษัทจะสามารถเพิ่มยอดขายผลิตภัณฑ์เหล็กขึ้นรูปเย็น
จากการที่บริษัทเป็นหนึ่งในผู้จำหน่ายเหล็กแปรรูปครบวงจร
และมีการลงทุนในเครื่องจักรที่มีเทคโนโลยีที่ทันสมัย ควบคุมโดยผู้เชี่ยวชาญด้านเทคนิค
และดำเนินการผลิตโดยระบบอัตโนมัติ
รวมทั้งวัตถุดิบที่บริษัทมีไว้เพื่อรองรับความต้องการของลูกค้าอยู่แล้ว
ทำให้สามารถแข่งขันทางด้านคุณภาพ และด้านราคากับคู่แข่งได้
โดยการลงทุนสายการผลิตนี้ก็เพื่อสร้างความสมบูรณ์แบบในการบริการสินค้าแก่ลูกค้าตามเป้าหมายของบริษัทที่มุ่งสู่ความเป็นศูนย์บริการเหล็กครบวงจร

-   ความเสี่ยงจากการให้เครดิตลูกค้า

คือความเสี่ยงจากการที่ลูกค้าไม่สามารถชำระค่าสินค้าตามเงื่อนไขที่ตกลงไว้ได้
หรือชำระเงินล่าช้ากว่าระยะเวลาที่ตกลงไว้ ซึ่งอาจทำให้บริษัทฯ ประสบปัญหาสภาพคล่อง
หรือเกิดความสูญเสียทางการเงิน

บริษัทฯ มีข้อปฏิบัติในการพิจารณาให้เครดิตแก่ลูกค้า กล่าวคือ พิจารณาจากประวัติลูกค้า
การจ่ายชำระหนี้ และการจำกัดวงเงินการให้เครดิต โดยบริษัทฯ มิได้ให้เครดิต
และวงเงินกับลูกค้ารายใด หรือกลุ่มใดเป็นกรณีพิเศษทั้งสิ้น ทั้งนี้เพื่อเป็นการป้องกันความเสี่ยงใด
ๆที่อาจเกิดขึ้น นอกจากนี้ยังตั้งบัญชีสำรองเผื่อหนี้สงสัยจะสูญไว้สำหรับลูกหนี้ที่ ค้างชำระนานเกิน 90
วัน นอกจากนี้
บริษัทมีฐานลูกหนี้ที่กระจายตัวและมีจำนวนมากรายซึ่งบริษัทไม่ได้ยึดติดกับฐานลูกหนี้การค้ากลุ่มใดกลุ่มหนึ่ง